**Talousvaliokunnan mietintö 5/2016 kirkkohallituksen esityksestä 6/2016**

**Kirkon eläkerahaston talousarvio vuodeksi 2017 ja toiminta- ja taloussuunnitelma vuosiksi 2018‒2019**

Asianumero: DKIR/711/02.00.01/2016

KK2016-00029

Kirkolliskokous on täysistunnossaan marraskuun 8. päivänä 2016 lähettänyt otsikossa mainitun asian talousvaliokunnan valmisteltavaksi.

Talousvaliokunta on valmistellut mietinnön, joka koskee kirkon eläkerahaston talousarvioita vuodeksi 2017 sekä toiminta- ja taloussuunnitelmia vuosiksi 2017‒2019.

Valiokunta on kuullut käsittelyn yhteydessä asiantuntijana kirkkoneuvos Leena Rantasta.

Kirkon keskushallintouudistuksen yhteydessä kirkon eläkerahasto eriytettiin kirkon keskusrahastosta vuoden 2016 alusta lukien. Tätä koskevat säännökset sisältyvät kirkkolakiin ja kirkkojärjestykseen. Muutos oli käytännössä pelkästään lainsäädäntötekninen eikä vaikuta eläketoimintaan. Kirkoneläkerahasto jatkaa kirkon keskusrahaston eläkerahaston toimintaa ja kirkon keskusrahaston eläkerahaston varat, oikeudet ja velvoitteet siirtyivät kirkon eläkerahastolle lain voimaan tullessa.

**Kirkon eläkerahasto**

*Johdanto*

Talousvaliokunta totesi mietinnössään 3/2016 että ”Eläkerahaston toiminta- ja taloussuunnitelmasta voidaan luopua ja siihen tavanomaisesti kytkeytyvä ohjeistus voidaan antaa toimintakertomuksen ja tilinpäätöksen yhteydessä”.

Kirkkolain 20 luvun 7 §:n 10) kohdan mukaan kirkolliskokouksen tehtävänä on hyväksyä kirkon keskusrahaston ja kirkon eläkerahaston toiminta- ja taloussuunnitelmat sekä talousarviot ja päättää, kuinka paljon seurakuntien on vuosittain maksettava kirkon keskusrahastoon ja kirkon eläkerahastoon.

Suunnitelmista ei toistaiseksi voida täysin luopua. Nyt esillä oleva talousarvio sekä toiminta- ja taloussuunnitelma ovat kuitenkin aiempaa suppeammat.

*Maksut Kirkon eläkerahastolle*

Kilpailukykysopimus alentaa työnantajien maksamia eläkemaksuja vuosina 2017–2020. Tämä otetaan huomioon myös Kirkon eläkerahastossa. Vastaavasti työntekijän eläkemaksu nousee, joten maksutulot Kirkon eläkerahastoon eivät tästä syystä muutu.

Vuonna 2016 seurakuntien työnantajan eläkemaksu alennettiin 24 %:iin ja eläkerahastomaksu nostettiin 4 %:iin. Tavoitteena on alentaa työnantajan maksua edelleen lähemmäksi TyEL-järjestelmän tasoa, vastaavasti eläkerahastomaksu nousisi.

*Talousvaliokunnan kannanotto*

*Kirkon eläkerahaston talousarvio on esitetty nyt ensimmäistä kertaa erillisenä asiana kirkolliskokoukselle. Talousvaliokunta totesi keväällä 2016, että eläkerahaston talousarviosta ja toiminta- ja taloussuunnitelmasta voidaan luopua ja siihen tavanomaisesti kytkeytyvä ohjeistus voidaan antaa toimintakertomuksen ja tilinpäätöksen yhteydessä. Kirkkolain mukaan kirkolliskokouksen tehtävänä on hyväksyä Kirkon eläkerahaston talousarvio ja päättää kuinka paljon seurakuntien on vuosittain maksettava Kirkon eläkerahastoon. Näin ollen muutosta ei ole ollut mahdollista toteuttaa.*

*Eläketurvakeskus arvioi jokin aika sitten, että yksityisten eläkerahastojen tulevien vuosien tuotto-odotusta olisi todennäköisesti alennettava 0,5 prosenttiyksikköä tähän saakka tavoitteena olleesta. Kirkon eläkerahaston johtokunta joutuneekin arvioimaan kirkon eläkerahaston tuotto-odotusta uudelleen ja pohtimaan sen mahdollisia vaikutuksia koko eläkejärjestelmälle. Myös muut yhteiskunnan muutokset saattavat antaa aihetta siihen, että kirkon eläkejärjestelmän tulevaisuutta on syytä arvioida monesta näkökulmasta.*

**Talousvaliokunnan esitys**

Talousvaliokunta esittää, että kirkolliskokous päättää

***Kirkon eläkerahasto***

1. vahvistaa, että kirkollisveron perusteella määräytyvän eläkerahastomaksun suuruus vuodeksi 2017 on 4,0 %,
2. vahvistaa, että seurakuntien työnantajan eläkemaksu vuodeksi 2017 on 23,8 % palkkasummasta, minkä lisäksi työntekijöiltä peritään työntekijäin eläkelain mukainen työntekijöiden eläkemaksu,
3. vahvistaa, että kirkon keskusrahaston ja kirkollisten yhdistysten työnantajan eläkemaksu vuodeksi 2017 on 27,8 %, minkä lisäksi työntekijöiltä peritään työntekijäin eläkelain mukainen työntekijöiden eläkemaksu,
4. vahvistaa, että työkyvyttömyyseläkkeistä ei peritä omavastuuosuutta vuonna 2017,
5. hyväksyä kirkkohallituksen ehdotuksen (nro 6/2016) kirkon eläkerahaston talousarvioksi vuodeksi 2017 sekä toiminta- ja taloussuunnitelmaksi vuosiksi 2017–2019.

Turussa 9. päivänä marraskuuta 2016

Talousvaliokunnan puolesta

Tapio Tähtinen Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Tähtinen sekä jäsenet Aakula, Hautala, Jalava A., Koskelo, Kuikka, Leppiniemi, Loikkanen, Malinen, Mäkinen A, Ojala, Rajala, Salmi, Silfverhuth, Sorvari, Westerlund ja Ylinen.